It-tieni programm tal-iskema garanzija għaż-żgħażagħ diġà beda u daħlu fl-iskema l-ewwel ħamsa u tletin żagħżugħ. Ammont li sa l-elfejn u għoxrin mistenni jilħaq is-sitt mitt żagħżugħ li huma bla impjieg jew li għażlu li jtemmu minn kmieni l-istudji sekondarji. Mal-KullĦadd, iċ-Ċermen ta' Jobs+ Clyde Caruana qal li t-tieni programm se jsir b'differenza għalkemm imsaħħaħ fuq is-sisien li bena l-ewwel programm. Programm li ra erba' mitt żagħżugħ u żagħżugħa li ma baqgħux jiddependu fuq il-benefiċċji soċjali u li bdew it-triq biex jidħlu fid-dinja tax-xogħol. Caruana spjega li t-tieni programm, li se jiswa żewg miljun ewro , hu mfassal b'mod li kull persuna se tingħata attenzjoni individwali. Bl-esperjenza u r-riżultati li ħarġu fl-ewwel programm, kien innotat il-bżonn li tingħata attenzjoni personalizzata. Issa, iż-żgħażagħ se jkunu fi gruppi iżgħar u maqsuma skont il-karattri tagħhom" qal Clyde Caruana. Caruana spjega li ż-żgħażagħ se jinqasmu fi tliet gruppi – internalising li se jara żgħażagħ li huma pjuttost kwieti u riservati, externalising dawk li huma fuq tagħhom u normalising li la jkunu kwieti u lanqas daqshekk fuq tagħhom. Se jkunu fi gruppi iżgħar, ta' bejn tlieta u tmien żagħżugħ, u b'hekk kull ħtieġa taż-żgħażagħ se tkun indirizzata direttament. Iċ-Ċermen ta' Jobs+ fisser li kienet ix-xewqa taż-żgħażagħ infushom, fl-ewwel programm, li jkun hemm iktar attenzjoni individwali. Fl-istess waqt kien innutat li l-problema ewlenija taż-żgħażagħ ma kinitx id-diffikultà li jsibu x-xogħol. Iżda, din kienet konsegwenza ta' problemi oħra; forsi soffrew bullying jew problemi familjari li kienu qed iżommuhom lura milli jidħlu fid-dinja tax-xogħol. Fl-isfond li dawn iż-żgħażagħ iħabbtu wiċċhom ma' problemi psikoloġiċi u soċjali, inħasset il-ħtieġa li dan il-fattur ikun indirizzat. "Din id-darba, il-garanzija għaż-żgħażagħ se toffri s-servizz ta' professjonisti bħal psikologi li se jgħinu liż-żgħażagħ saħansitra minn qabel tibda l-ħidma magħhom u jinstabilhom impjieg," qal Caruana. Kien rispons tajjeb ħafna qal Clyde Caruana, li jirrifletti s-suċċess tal-iskema. Fil-fatt, minn stħarriġ li għamlet Jobs+ mal-istudenti, aktar minn 75% taż-żgħażagħ li ħadu sehem fl-ewwel programm tal-garanzija għaż-żgħażagħ, qalu li din l-esperjenza kienet pożittiva ħafna. Caruana qal li dan huwa biżżejjed sabiex l-iskema tkompli tissaħħaħ u l-esperjenza pożittiva tiżdied. Pożittività minn fomm iż-żgħażagħ li żgur tikkuntrasta man-negattività tal-Kap tal-Oppożizzjoni Simon Busuttil, li sena qabel l-elezzjoni ġenerali, kien sejjaħ il-garanzija għaż-żgħażagħ bħala l-garanzija tal-washing machines. "Like the ones you get with your washing machines," kien kiteb Busuttil. Simon Busuttil kien qal dan fl-isfond li f'pajjiżna kellna sitwazzjoni fejn żgħażagħ ta' sittax-il sena, hekk kif itemmu l-iskola sekondarja kienu qed jispiċċaw idejhom fuq żaqqhom, mingħajr xogħol jew taħriġ. Kien malli l-Gvern attwali ħa t-tmexxija f'idejh, li mill-ewwel xammar il-kmiem u beda jimplimenta l-iskema. Skema li permezz tagħha żgħażagħ li ma jridux jafu bi studju, isibu alternattiva permezz ta' taħriġ li mbagħad iwassal għal impjieg. Skema li ġibdet l-attenzjoni tant li f'rapport li ħareġ f'Lulju ta' din is-sena, il-European Foundation for the Improvement of Living and Working Conditions iddeskrivietha bħala kisba kbira u li wasslet biex pajjiżna llum għandu l-inqas rata ta' qgħad fost iż-żgħażagħ minn fost il-pajjiżi membri tal-Unjoni Ewropea. Għaldaqstant, it-tieni programm tal-garanzija għaż-żgħażagħ se jservi biex l-isfida ta' żgħażagħ mingħajr xogħol tibqa' tkun ikkontrollata. Il-mira ta' Jobs+ hi li, bit-tieni programm, tressaq lejn id-dinja tax-xogħol mal-elf u ħames mitt żagħżugħ. Sfida kbira, u dan għax sfortunatament mhux iż-żgħażagħ kollha jtemmu l-programm. F'każ t'hekk, il-garanzija għaż-żgħażagħ mhijiex l-unika inizjattiva. Hemm ukoll inizjattivi edukattivi bħal GEM 16 u l-programm tal-ALP li jagħti taħriġ mill-aspett edukattiv u li jiftħu t-triq biex dawn iż-żgħażagħ ikomplu l-istudji tagħhom fuq livell akkademiku. Mhijiex daqshekk faċli li tikkonvinċi żagħżugħ jew żagħżugħa li ma tridx taf bl-iskola biex tkompli tistudja. Madanakollu, il-garanzija għaż-żgħażagħ isservi ta' tama għal żgħażagħ li kellhom inċertezza dwar il-futur tagħhom.